הכי כיף (וגם הכי נכון) לשאוב השראה לעיצוב מהחיים עצמם. חברת טמבור בחרה בתפיסה הזו כדי לנסח את הטרנדים החמים לעיצוב הבית לשנת 2014, כי אם הבית שלנו לא מבטא את מה שאנחנו, אז מה כן?
קונספט העיצוב הזה מכיל למעשה 4 סגנונות עיצוב עיקריים: Vital living, Instant living, Honest living ו- Hyper living. לכל סגנון מאפייני צבע ייחודים שמשפיעים גם על צורת החדר וצבע הקירות וגם על הרהיטים שבהם נעשה שימוש. מסובך? ממש לא, הנה פירוט על כל אחד מהסגנונות.
אם אתם חובבי טבע ושלווה, והצבעים האהובים עליכם הם ירוק וכחול, הסגנון הזה הוא בשבילכם. הצבעים הם בעיקר צבעים מרגיעים, שנעים על הקו שבין כחול, ירוק ואפור, וההשראה מגיעה מגורמי הטבע השונים, כמו השמיים והעצים. מבחינת ריהוט, ברוח הטבעית שמלווה את הסגנון הזה, משתמשים ברהיטים מתכלים, שעשויים מחומרים טבעיים. אם אתם נועזים מספיק, תוכלו אפילו להשתמש בתוך הבית בריהוט גינה עשוי קש, כמו בתמונה כאן. עציצים או אפילו עץ בונסאי יפני קטן, יכולים להתאים מאוד כתוספת לחדר.
אם אתם אנשי טכנולוגיה ומחשבים, שאוהבים את הכל מסודר והגיוני, זה העיצוב שיהיה מושלם עבורכם. בבסיסו מדובר בעיצוב די סולידי, שלא משתמש בצבעים בולטים או עזים מדי, אלא בעיקר בלבן, על גווניו השונים, ובאפור. את שבירת הסולידיות והמראה המתוחכם יותר, משיגים באמצעות צבעוניות, שנוצרת באמצעות טפטים, שבלונות או זריקות צבע בצורות מהונדסות על אחד מהקירות בחדר. לחדר כזה בוחרים ברהיטי ישיבה בעיצוב זוויתי, בגוון כהה, אבל לא כהה מדי יחסית לצבע הקיר. רהיטים קטנים ואקססוריז מסגנונות שונים יכולים להצטרף לעיצוב – ארונית מלבנית פשוטה, שולחן מעוצב או מנורה זוויתית שמוסיפה ייחוד לחדר.
Honest Living- מה עם קצת רומנטיקה?
גם הרומנטיקה לא נעלמת מהרגעים החשובים בחיינו, וגם אותה נרצה, כמובן, להכניס לביתנו. זהו סגנון עיצוב במראה מעוגל ונקי, שמשרה חמימות נעימה. הצבעים נעים בין קרם לבין צבעי פסטל שונים. אפשר בהחלט להשתמש גם בשבלונות או טפטים, לקבלת מראה מיושן בסגנון סיקסטיזי על אחד מקירות החדר. מבחינת ריהוט ואקססוריז, וינטאג', כמובן, הוא הבחירה הטבעית, אבל גם רהיטים אחרים בעלי מראה רך ומזמין יתאימו מצוין כאן.
חזרה לשנות ה-60 המתוקות בסגנון "הרגע אמיתי"
למי שחי את החיים בקצב המהיר, חווה הכל ברגשות עזים ורוצה להפוך את הבית שלו למשהו נועז ולא רגיל, סגנון עיצוב ההייפר יתאים בהחלט. הצבעים השולטים כאן הם כהים, נועזים ובולטים במיוחד. הריהוט והאקססוריז יהיו קצת אחרים, כמו מדפים מעוגלים או ריהוט הייטקי בצבעים ניאוניים. כדי למתן קצת את המראה, רצוי להכניס לפחות פריט אחד בצבע נייטרלי ובצורה סטנדרטית, כמו למשל כורסא לבנה.